ตลาดหุ้นเอเชียผันผวน วิตกสงครามการค้าหลัง “ทรัมป์” ขู่เพิ่มภาษีนำเข้าจีนสู่ระดับ 25%
ตลาดหุ้นเอเชียเช้านี้ผันผวน นักลงทุนวิตกสงครามการค้ารอบใหม่ หลัง “ทรัมป์” ขู่เพิ่มภาษีนำเข้าสินค้าจีนสู่ระดับ 25% ในวันศุกร์นี้
ตลาดหุ้นเอเชียเช้านี้ผันผวน นักลงทุนวิตกสงครามการค้ารอบใหม่ หลัง “ทรัมป์” ขู่เพิ่มภาษีนำเข้าสินค้าจีนสู่ระดับ 25% ในวันศุกร์นี้
7 พ.ค. 2562

ผู้สื่อข่าวรายงานว่า ตลาดหุ้นเอเชียเคลื่อนไหวทั้งในแดนบวกและลบเช้านี้ ขณะที่นักลงทุนวิตกกังวลเกี่ยวกับการทำสงครามการค้ารอบใหม่ หลังจากประธานาธิบดีโดนัลด์ ทรัมป์แห่งสหรัฐ ขู่ว่าจะปรับขึ้นภาษีนำเข้าสินค้าจากจีน ขณะที่นายโรเบิร์ต ไลท์ไฮเซอร์ ผู้แทนการค้าสหรัฐ (USTR) ยืนยันว่า สหรัฐจะปรับขึ้นภาษีนำเข้าสินค้าจีนวงเงิน 2 แสนล้านดอลลาร์ สู่ระดับ 25% จากระดับ 10% ในวันศุกร์ที่จะถึงนี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 22,184.40 จุด ลดลง 74.33 จุด, -0.33%
ดัชนี SSE Composite ตลาดหุ้นจีนเปิดวันนี้ที่ 2,914.29 จุด เพิ่มขึ้น 7.83 จุด, +0.27%
ดัชนี HSI ตลาดหุ้นฮ่องกงเปิดวันนี้ที่ 29,313.58 จุด เพิ่มขึ้น 103.76 จุด, +0.36%
ดัชนี TAIEX ตลาดหุ้นไต้หวันเปิดวันนี้ที่ 10,913.95 จุด เพิ่มขึ้น 16.83 จุด, +0.15%
ดัชนี KOSPI ตลาดหุ้นเกาหลีใต้เปิดวันนี้ที่ 2,172.39 จุด ลดลง 23.93 จุด, -1.09%
ดัชนี FTSE STI ตลาดหุ้นสิงคโปร์เปิดวันนี้ที่ 3,299.96 จุด เพิ่มขึ้น 9.34 จุด, +0.28%
ดัชนี FBMKLCI ตลาดหุ้นมาเลเซียเปิดวันนี้ที่ 1,626.77 จุด ลดลง 6.03 จุด, -0.37%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,871.51 จุด เพิ่มขึ้น 9.21 จุด, +0.12%
ด้าน ปธน.ทรัมป์ ขู่ว่าจะปรับขึ้นภาษีนำเข้าสินค้าจีนวงเงิน 2 แสนล้านดอลลาร์ สู่ระดับ 25% ในวันศุกร์นี้ จากเดิมที่ระดับ 10% เนื่องจากการเจรจาการค้าระหว่างทั้งสองประเทศ มีความคืบหน้า “ช้าเกินไป”  พร้อมระบุว่า จะมีการเรียกเก็บภาษีสินค้านำเข้าจากจีนวงเงินอีก 3.25 แสนล้านดอลลาร์ในอัตรา 25% ในไม่ช้านี้
ขณะที่นายไลท์ไฮเซอร์ ผู้แทนการค้าสหรัฐยืนยันว่า สหรัฐจะปรับขึ้นภาษีนำเข้าสินค้าจากจีนวงเงิน 2 แสนล้านดอลลาร์ สู่ระดับ 25% จากระดับ 10% ในวันศุกร์ที่จะถึงนี้ เวลา 12.01 น.ตามเวลาสหรัฐ พร้อมกับเปิดเผยว่า คาดว่านายหลิว เหอ รองนายกรัฐมนตรีจีนจะเดินทางมายังกรุงวอชิงตันเพื่อเจรจาการค้ากับสหรัฐในวันพฤหัสบดีและวันศุกร์นี้ ซึ่งเป็นความพยายามที่จะยุติสงครามการค้าระหว่างสองประเทศ